Kūrybiško mokymosi projektas ,,Langas į Dieveniškes“

Šiemet Dieveniškių ,,Ryto “ vidurinė mokykla dalyvauja ,,Kūrybinių partnerysčių“ projekte.

Pagrindinė projekto idėja -,,Langas į Dieveniškes“. Mokydamiesi kitaip, mokiniai, tarsi pro mokyklos langą, pažins savo gimtąjį miestelį iš naujo. Projekto įgyvendinimui pasirinkti bendrojo ugdymo dalykai - lietuvių kalba, matematika bei istorija. Projekto tikslas - reabilituoti mokymąsi ir atgaivinti 7-8-9 klasių moksleivių norą sužinoti, išmokti, pažinti, suformuoti nuostatą, kad mokytis yra smagu.

Spalio – gruodžio mėnesiais, mokiniai, kartu su projekto kūrybos agente Jurga Vidugiriene, įvairių užsiėmimu metu, aiškinosi jiems rūpimus klausimus, mokėsi pažinti save, pasitikėti kitais.

Sausio pabaigoje projekte dalyvaujantys mokiniai susitiko su projekto kuriančiu praktiku , kino režisieriumi Tomu Smulkiu, kuris yra sukūręs keletą filmų: trumpametražinį ,,Pietys‘‘, dokumentinį ,,Rojaus beieškant‘‘, dalyvavęs   šiuose edukaciniuose projektuose: ,,Mokausi iš kino‘‘, ,, Mokykla be uniformos‘‘, ,,Kino busas‘‘, ,, Kūrybinės partnerystės‘‘ . Pasak Tomo Smulkio, dalyvavimas Kūrybinėse partnerystėse, tai priemonė pažinti Lietuvą ir pamatyti jos skerspjūvį per mokinių pažinimą, kurie yra šio pjūvio atspindys. Kartu su jais atrasti naujų mokymosi formų, galimybių, kaip kinas ir judantis vaizdas galėtų padėti ir sudominti mokytis.

 Mokiniams buvo įdomu klausytis apie filmavimo ypatumus, kaip tai gali paveikti žmogaus nuostatas, kaip tai gali paįvairinti mokymąsi.

Projekte dalyvaujantys mokytojai: Regina Barsulienė, Vilma Kisielytė, Jolita Milinavičiūtė, Julija Šilobritienė, Regina Ratkevčienė , mokyklos direktorė Lolita Mikalauskienė, kartu su projekto kūrybos agente ir kuriančiu praktiku numatė kūrybiško mokymo(si) veiklas.

Vasario pirmą savaitę įvyko pirmosios pamokos kitaip: 7-os klasės mokiniai išbandė matematikos praktinį pritaikymą. Pasiėmę dvimetrį, išmatavo mokyklos teritorijos perimetrą, mokyklos pamatus ir atlikę skaičiavimus nustatė, kokio ilgio tvora reikalinga mokyklos teritorijai ir kiek kvadratinių metrų apšiltinimo medžiagos reikia mokyklos pamatams.

Istorija 9-oje klasėje vyko Dieveniškių regioninio parko muziejuje, kur mokiniams buvo pristatyti XIX –XX a. žemės ūkio įrankiai (padargai). Pasirinkę po vieną įrankį ir naudodamiesi įvairiais šaltiniais jie turėjo sukurti lankstinuką. Lankstinuko medžiagą reikėjo papildyti nufilmuota medžiaga apie senelių, kaimynų namuose esamus padargus.

 Vyko kitaip ir lietuvių kalbos pamoka 8-oje klasėje, kurioje mokiniai mokėsi apibūdinti dalykinį ir privatų rašymo būdą, rašyti dalykinį laišką nurodytam adresatui. Tuo tikslu mokiniai keliavo į miestelio paštą, kur pašto darbuotoja parodė, kaip užrašomi laiškai, kuo skiriasi dalykinis laiškas nuo asmeninio, kiek dabar siunčiama dalykinių ir asmeninių laiškų. Sugrįžę į klasę mokiniai turėjo parašyti po asmeninį laišką ir išsiusti adresatui.

Visos pamokose vykusios veiklos buvo filmuojamos kuriančio praktiko ir pačių mokinių. Iš visos projekto metu filmuotos medžiagos bus sukurtas filmas, kuriame bus atspindėtas mokymosi kitaip procesas. Po visų pamokų vyko refleksijos, kur mokiniai dalinosi savo įspūdžiais, emocijomis, patarimais.

Įvykusios pamokos kitaip, įnešė tam tikros sumaišties į kasdieninį mūsų mokyklos mokinių ir mokytojų gyvenimą, sužadino smalsumą ...,,o kas bus kitą kartą.?..“ , ...ar mokysimės kitaip.?....“, privertė pagalvoti apie asmeninį vaidmenį mokymo(si) procese.

Tikiu, kad ir kitos suplanuotos veiklos bus mokiniams įdomios, kadangi jie patys tyrinės, ieškos atsakymų, vaidins , kurs ir pan..

Projektas ,,Kūrybinės partnerystės“ – pirmas žingsnis į nuoširdesnį mokinių ir mokytojų bendradarbiavimą, ,,rėmų“ atsikratymą, į suvokimą, kad mokyti ir mokytis gali būti smagu.

Kuruojanti mokytoja Regina Ratkevičienė